นายกรัฐมนตรี แสดงความเสียใจต่อผู้สูญเสียและครอบครัวใน 3 เหตุการณ์ สั่งกองทัพดูแลปูนบำเหน็จกำลังพลอย่างดีที่สุด กำชับผู้ปฏิบัติงานระมัดระมัดความปลอดภัย
นายกรัฐมนตรี แสดงความเสียใจต่อผู้สูญเสียและครอบครัวใน 3 เหตุการณ์ สั่งกองทัพดูแลปูนบำเหน็จกำลังพลอย่างดีที่สุด กำชับผู้ปฏิบัติงานระมัดระมัดความปลอดภัย
 
พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี แสดงความเสียใจอย่างสุดซึ้งกับกำลังพลและครอบครัวของจ่าเอก สมาน กุนัน นักทำลายใต้น้ำจู่โจมนอกราชการ รุ่น 30 หรือซีล ที่เสียชีวิตในระหว่างทำหน้าที่ลำเลียงขวดอากาศในถ้ำหลวง จังหวัดเชียงราย  ทั้งนี้ย้ำว่า ไม่ต้องการให้เกิดความสูญเสียขึ้น ดังนั้นการปฏิบัติงานทุกอย่างจะต้องคำนึงถึงความปลอดภัยของเจ้าหน้าที่ผู้ปฏิบัติด้วย พร้อมขอความร่วมมือประชาชนอย่าคาดหวัง หรือกดดันการทำให้ความช่วยเหลือ เพราะทุกขั้นตอนคำนึงถึงความปลอดภัยของทั้งเจ้าหน้าที่และ 13 ชีวิต เป็นสำคัญ แต่เกิดความสูญเสียขึ้นก็ได้มอบหมายให้กระทรวงมหาดไทยดำเนินการช่วยเหลือและดูแลครอบครัวอย่างดีที่สุด
    
นอกจากนี้ ยังแสดงความเสียใจต่อกำลังพลและครอบครัวของนายทหาร 3 นาย ที่เสียชีวิตจากอุบัติเหตุเครื่องบินตรวจการณ์ U-17 กองกำลังนเรศวร ตกกลางป่าในพื้นที่จังหวัดแม่ฮ่องสอน ขณะบินลาดตระเวนทางอากาศ โดยได้สั่งการให้กองทัพดูแลเยียวยาครอบครัวของผู้สูญเสียอย่างที่ดีสุด และจัดพิธีศพให้อย่างสมเกียรติ พร้อมกับปูนบำเหน็จตามระเบียบทางราชการ ส่วนผู้บาดเจ็บขอให้ดูแลเป็นอย่างดีด้วย    นายกรัฐมนตรี เน้นย้ำว่า ภารกิจทางทหารนั้นมีความเสี่ยงตลอดเวลา แต่เชื่อว่ากำลังพลทุกคนเต็มใจที่จะปฏิบัติหน้าที่ของตนเองเพื่อประชาชนและประเทศชาติ จึงอยากให้ครอบครัวของผู้สูญเสียจงภูมิใจในหน้าที่และความเสียสละของกำลังพลทุกคน โดยคนไทยทั้งประเทศจะยกย่องสดุดีในเกียรติคุณนี้ตลอดไป พร้อมทั้งได้กำชับให้ผู้ที่กำลังปฏิบัติหน้าที่ต่างๆ ระมัดระวังและคำนึงถึงความปลอดภัยในการปฏิบัติงานด้วย
 
นอกจากนี้ นายกรัฐมนตรียังกล่าวถึงอุบัติเหตุเรือนักท่องเที่ยวล่มกลางทะเลภูเก็ตด้วยว่า ขอแสดงความเสียใจกับนักท่องเที่ยวที่เสียชีวิต พร้อมทั้งกำชับให้จังหวัดภูเก็ตประสานงานช่วยเหลือและอำนวยความสะดวกให้แก่นักท่องเที่ยว ทั้งการรักษาพยาบาลผู้ที่บาดเจ็บและการจ่ายเงินประกันชดเชยอย่างเหมาะสม ตลอดจนติดตามค้นหาผู้สูญหายโดยเร็วที่สุด พร้อมเน้นย้ำมาตรการป้องกันการเกิดอุบัติเหตุ ที่เจ้าของเรือต้องคำนึงถึงหลักความปลอดภัย มีอุปกรณ์ช่วยชีวิตอย่างครบถ้วน ขณะเดียวกันตัวของนักท่องเที่ยวเองก็ต้องดูแลและตระหนักถึงความปลอดภัย อย่างไรก็ตามขณะนี้คงเน้นให้ความช่วยเหลือก่อน จึงจะไปตรวจสอบหาข้อเท็จจริงและความรับผิดชอบต่อเหตุการณ์ที่เกิดขึ้น ทั้งนี้การเดินเรือ มีหน่วยงานที่รับผิดชอบอยู่แล้วจึงได้กำชับให้เข้มงวดเรื่องการบริการที่ต้องเป็นไปตามมาตรฐานความปลอดภัย